City of New Orleans (sang)

«City of New Orleans» er en amerikansk vise innen genren folk music fra 1970, skrevet av Steve Goodman. Den beskriver en togreise fra Chicago til New Orleans i bittersøte og nostalgiske termer. Goodman fikk ideen til sangen mens han reiste med toget «City of New Orleans» på besøk til sin hustrus familie. Han spilte den inn 23. mars 1970 og ga den ut samme år på albumet Gathering at the Earl of Old Town.Han fremførte sangen for Arlo Guthrie i The Quiet Night, en bar i Chicago, og Guthrie var enig i å legge den til sitt repertoar.
Sangen ble en singlehit for Guthrie i 1972. Den var hentet fra hans album Hobo's Lullaby, og er nå nært knyttet til ham, selv om Goodman fortsatte å fremføre den til sin død i 1984.
Coverversjoner har også blitt utgitt på plate av Willie Nelson, John Denver, Johnny Cash, Judy Collins, Jerry Reed og andre.


== Willie Nelsons versjon ==
Steve Goodman vant en posthum Grammy Award for Best Country Song i 1984 for Willie Nelsons versjon. Den ble utgitt på single for Columbia Records. Sangen ble også inkludert på albumet med samme navn i 1984. Produsent var Chips Moman.


== Coverversjoner ==
I 1972 anvendte Joe Dassin melodien til sin franskspråklige hitsang «Salut les amoureaux».
I 1975 anvendte den nederlandske entertaineren Rudi Carrell melodien til den tyske Topp ti-hitsinglen «Wann wird's mal wieder richtig Sommer».
I september 2005 fremførte Jimmy Buffett sangen på Wrigley Field som en tributt til ofrene for orkanen Katrina. Konserten var den første som ble spilt på Wrigley Field uten tilknytning til en baseballkamp.
I oktober 2006 fremførte gitaristen John Frusciante fra Red Hot Chili Peppers sangen under bandets opptreden på Voodoo Music Festival i New Orleans.


== Listeplasseringer ==


== Norske versjoner ==
Øystein Sunde, Arve Sigvaldsen og Eldar Vågan har skrevet norske tekster. I Sundes versjon heter den «Liten og grønn», i Sigvaldsens versjon har den tittelen «Hei mamma Norge» og i Vågans versjon heter den «Hei gamle Valdresfjell». Thomas Beck har skrevet en sang på samme melodi: Hei Hei, Golden Sands.


=== Innspillinger ===


== «Liten og grønn» med Øystein Sunde ==
Øystein Sunde ga ut en norsk coverversjon med tittelen «Liten og grønn» på en reklamesingle for flyselskapet Widerøe i 1981. Singlen ble trykket i totusen eksemplarer og hadde katalognummeret DHC-6, som er typenummeret til Twin Otter-en. Sangen ble også utgitt på Sundes musikkalbum Barkebille boogie (Phillips 6327 046) i september samme år.Den norske teksten ble skrevet av Sunde i 1979 mens Sunde var ombord i båten til Ivar Medaas i Bergensområdet. De skulle sette opp forestillingen Press i pysjen samme høst på ABC-teateret i Oslo. De hadde med seg Kari Svendsen og Mari Bjørgan på showene og det var Svendsen som fremførte den der. Den var opprinnelig ikke skrevet på bestilling fra Widerøe, men flyselskapet spurte senere om å få benytte den til reklamebruk. Teksten handler om Twin Otteren som føler vedmod for planene om at produksjon av den slags type fly, vil opphøre og være historie. Både tekst og noter til ble publisert i boka  Kjekt å ha–1 i 1990.


== Musikere og instrumenter («Liten og grønn») ==
Øystein Sunde: vokal, gitar
Jonas Fjeld: gitar
Johnny Sareussen: bass(Omslaget oppgir ikke hvem som spiller munnspill)


== Annet om «Liten og grønn» ==
Sundes innspilling ble utgitt på samlealbumene Øystein Sunde i boks (1985), Øystein Sundes 40 beste (1991) og Sundes verden – 52 av de aller beste (2006). På sistnevnte utgivelse, ble Sunde oppnevnt som opphavsmann, og ikke Goodman.
En konsertversjon av sangen ble utgitt 30. august 2012 på livealbumet Live på Svalbard -82 (som var en bonus-CD i samleboksen Puslespill). Opptaket er fra januar 1982 og musikerne var Sunde (vokal/elektrisk gitar), Jonas Fjeld (kompgitar) og Johnny Sareussen (bass).
Sunde fremførte «Liten og grønn» da han var hovedgjest i et av TV-programmet Tett på – (sendt 12. mai 1995). Han benyttet capo på tredje bånd på giteren. Han hadde med seg musikerne Einar Hagerup (trommer), Johnny Sareussen (bass) og Åge Westgårdsrønningen (gitar).
I mars 1975 ga Jerry Reed ut albumet Mind Your Love. Det inneholdt en versjon av «City of New Orleans» med en gitarintro som også Sunde brukte deler av til sin norske versjon. Et annet likhetstrekk er at begge versjoner er ispedd munnspill.


== Referanser ==